33. schôdza NR SR - 13.deň - A. dopoludnia
Dátum: 2025-04-14
Poslanec: Viskupič, Marián (SaS)
Druh vystúpenia: Vystúpenie v rozprave

66. Ďakujem pekne za slovo. Vážený pán predsedajúci, kolegyne, kolegovia, dovoľte aj mne pár slov k tejto téme. Skutočne, hazard je negatívna externalita. O tom nie je žiadnych, žiadnych pochýb. Musí byť špeciálne regulovaný, tak akože že je špeciálne regulovaný. Toto je, toto je tiež fakt. A tretí fakt je, v podstate, ktorý tu tiež už bol povedaný, akože absolútny zákaz nie je žiadna cesta. Proste ľudia stávkovali vždy, ľudia stávkujú dnes a ľudia stávkovať budú, proste toto je to niečo v tom, že chlieb a hry. Proste to tak je. A preto vlastne tá správna cesta je regulácia a, samozrejme, regulácia môže byť zmysluplná a môže byť nezmysluplná. Čiže dôležité je to, tak ako v podstate predkladatelia hovoria, že nejaká správna miera regulácie. A toto je to, čo aj ja teda hovorím a k čomu chcem povedať pár slov, ale začnem tak ešte úplne že všeobecne. Viete, všade je taká tá myšlienka, že keď sa niečomu darí, tak to treba strašne viacej ešte zdaniť, treba tomu dať nejaký špeciálny osobitný odvod, a že to je tá cesta. No len častokrát sa to potom preženie a potom to proste robí viac škody ako úžitku. Ja začnem – zbrojenie, hej. Áno, je to, samozrejme, zlá vec, proste zbraňou zabíjajú ľudí, o tom nie je pochýb, hej. Ale jednoducho... Napríklad na Slovensku my sme zbrojárska veľmoc. Proste máme tie schopnosti z minulosti, máme ich dnes a vidíme, že ako sa to v posledných dvoch rokoch výrazne zvýšilo. My sme, normálne že miera nášho exportu zbraní a munície sa rovná miere exportu USA, my sme normálne že zbrojárska veľmoc a ja chcem povedať, že nie je cesta, to odvetvie viacej zdaniť, a teraz si budeme myslieť, že štát teda, hurá, bude na tom proste viacej profitovať. Takto môže len skôr, skôr akoby poškodiť tomu. Ja hovorím, že treba odvetvia, ktoré fungujú, ich treba podporovať. Myslím podporovať nižšou reguláciou, alebo teda správnou mierou regulácie a štát má profitovať z toho, že niečo funguje. Áno, nech je, nech je príspevok Slovenska k bezpečnosti Európy práve to, že my sme schopní vlastne vyrobiť ten materiál, ktorý treba, ktorý, teda iné krajiny zasa majú peniaze, aby ho teda vedeli, vedeli nakúpiť. To je jeden pohľad. A to isté, už sa teda vrátim naspäť k téme, to isté je aj tu. My dnes máme regulovaný hazard a ja sa tej téme venujem už teda nejakých pár rokov a som presvedčený, že špeciálne z hľadiska teda tej miery odvodu ho máme regulovaný relatívne dobre. V prvom rade treba povedať, že máme aj ten register vylúčených osôb a toto, toto všetko, ja to tu stále... a zopakujem to ešte raz. Hazard, samozrejme, spôsobuje aj problémy, je to negatívna externalita, ale tá cesta je správna regulácia. A proste treba ju, tú správnu mieru, nájsť a nachádzať. No a v podstate, v podstate, keď sa teda vrátim k tým sumám, tak skutočne tá prestávkovaná suma v roku ’23, myslím, to sú také tie posledné, najaktuálnejšie už čísla, ktoré sú akože jasné, tak Slováci prestávkovali 24,2 mld. eur, hej. A teda výhry, čiže bolo im vyplatených naspäť 22,8 mld. eur, čiže tá suma, ktorú už ľudia že prehrali – no bez úvodzoviek – prehrali, to je, to je ten vlastne výnos alebo výnos všetkých týchto či už kasín, alebo, alebo všetkých tipovacích agentúr a všetkých, je 1,45 mld. Čiže to je, to je to základné číslo, s ktorým sa bavíme. To je vlastne to, čo majú k dispozícii všetky tie firmy a z toho, samozrejme, platia svoje náklady, svojich zamestnancov, inak aj z toho má štát ešte peniaze, hej, to v tom nie je. A potom z hľadiska príjmov štátu, z tých odvodov z hazardných hier bola suma 347 mil. eur. To je na tých odvodoch. Samozrejme, ešte majú teda nejaký zisk, z toho je nejaký, nejaký odvod, a ešte raz, proste majú kopu zamestnancov, ktorí tiež ešte vo finále platia odvody štátu, takže z toho sú ešte ďalšie prínosy. Čiže tu si treba uvedomiť, že keď sa pozriem na tých 350 mil. a 1,45 mld., ja som normálne presvedčený, že to je tá správna miera toho zdanenia, a to, že to rastie, kolega, kolega Hájik má, samozrejme, pravdu, lebo však používal tiež čísla. Ja som ani neni presvedčený, že Slováci až tak začali viacej, viacej stávkovať, alebo teda hazardovať. Ale práve to, že sa podarilo tou správnou mierou regulácie dosiahnuť to, dosiahnuť to, že jednoducho viacej toho hazardu je nabielo, v súlade so zákonom. Toto, toto si treba povedať, že fakt ten zákon je relatívne dobrý, a to, čo aj boli čierne stávky, že boli úplne mimo, sa vrátili do toho legálneho systému, lebo toto je to kľúčové a toto majme na pamäti. Ľudia neprestanú hrať ani športové stávky, ani, ani tie kasína, dneska už sú hlavne aj internetové kasína. Tam je len debata, či to budú robiť v súlade so zákonom, to znamená v regulovanom prostredí, alebo či nám uniknú do rôznych foriem nelegálneho hazardu. A toto je to kľúčové, pretože ľudia budú, ešte raz, ľudia budú stávkovať vždy, ale keď nám uniknú do toho nelegálneho spôsobu, či to budú zahraničné tipovacie agentúry pre tieto športové sázky, alebo aj tie online kasína, toto všetko, tak jednoducho štát nebude mať nič ani z odvodu, ani proste nebude vnímať reguláciu, lebo to nebude vidieť, ale všetky tie negatíva, ktoré sú tu, áno, tie závislosti a aj rozvrátené rodiny – v tom súhlasím aj s Jozefom Pročkom – to všetko tu zostane. Toto si treba uvedomiť. Keď sme v legálnom hazarde, je, myslím, že veľmi dobre fungujúci register vylúčených osôb. To si skúste proste overiť. Fakt je, je problém sa dostať do či už do fyzickej legálnej herne, alebo do tých onlinových legálnych, keď má človek, že je, je tam, proste toto všetko relatívne veľmi dobre funguje. A ešte raz, ak bude nejaký závislý hráč hrať nelegálne, už ten štát mu nemá ako pomôcť, proste nemá, nemá to byť ako regulované. Už potom bude riešiť len ten dôsledok. Tú rozvrátenú rodinu, závislosť, čokoľvek, takže... A tuto vlastne treba vnímať, že ak ten poplatok, alebo teda tá výška toho osobitného odvodu by išla výrazne viacej, tak jednoducho presne toto bude ten únik, že naše stávkové kancelárie, ktoré sú tu legálne, nebudú konkurencieschopné oproti tým rôznym zahraničným a vlastne dosiahne sa, dosiahne sa akoby pravý opak, takže toto, toto by som chcel povedať. Hovorím, nie je to nijak, že by som akože nesúhlasil. Ja vnímam, vnímam to, čo kolegovia priniesli. Presne vnímam ten, ten príspevok vlastne, že hľadajú tu mieru regulácie, len teda skutočne som presvedčený, že zvyšovať tú mieru odvodu, a to v podstate vo finále hovorím už hlavne ku vládnej koalícii, lebo myslím si, že tak ako gro ostatných zákonov, ani tento opozičný zákon neprejde tak jak kopu našich, samozrejme, ale pozerám fakt už na vládnu koalíciu, lebo, a tiež to povedal pán predkladateľ, že, že vláda skutočne rozmýšľa, že zvýši ten odvod, a som presvedčený, že to nie je cesta. Vidíme, že ľudia stávkujú. No či to je dobré, lebo zlé, proste je to fakt. A má z toho štát podľa mňa relatívne veľkú porciu a každým ďalším zvyšovaním toho, toho odvodu proste sa viac škodí ako pomáha. Je to, je to to isté, ako sme sa tu ráno bavili o transakčnej dani. Proste akákoľvek daň vo finále proste nad tú zdravú mieru už potom škodí, hej? A niektoré, tak ako transakčná, tá je škodlivá úplne že celá. A tu to, tu to je to detto. Dnes je inak ten odvod je, verím, že si pamätám správne, že do 27... 27 % proste. To je popri všetkých ostatných daniach, to si, prosím, pozrime takto, každý z nás má skúsenosť, má, ja neviem, živnosť, firmu, čokoľvek, však tých daní nie je málo. A tieto stávkové firmy majú ešte špeciálny 27-percentný odvod oproti, oproti iným teda firmám, ktoré nefungujú v takto regulovanom prostredí, ktorí ho nemajú. Čiže to ich zaťaženie je fakt, že dosť výrazne veľké, a prosím, špeciálne hlavná, hlavne vládna koalícia, neprežeňme tu mieru regulácie, neprežeňme tu mieru zdanenia, lebo môže to mať presne opačný efekt. Ďakujem pekne za pozornosť.